text: ২০১৮ কলকাতা সেতু বিপর্যয় ২০১৮ সালের ৪ সেপ্টেম্বর কলকাতার  মাঝেরহাট সেতু পতনকে নির্দেশ করে। প্রায় ৪ টা ৪৫ মিনিটে সেতুটি হুড়মুড়িয়ে ভেঙে পড়ে, যার ফলে কমপক্ষে ২৫ জনকে আহত এবং ৩ জনের মৃত্যু হয়।
  
  মাঝেরহাট সেতু 
  মাঝেরহাট সেতু কলকাতার আলিপুর এলাকায় অবস্থিত। এটি বেহালা হয়ে দক্ষিণ শহরতলিকে শহরের অন্য এলাকাগুলিতে সংযোগকারী একটি প্রধান সড়ক সেতু ছিল। এটি জাতীয় সড়ক ১২ এবং ডায়মন্ড হারবার রোডেরও অংশ।
  
  সেতুর পাশে মাঝেরহাট রেলওয়ে স্টেশন অবস্থিত। এর পাশে কলকাতা মেট্রো লাইন ৩-এর জন্যও নির্মাণ চলছিল; মাঝেরহাটের জন্য একটি পরিকল্পিত স্টেশন রয়েছে সেতুর পাশে। সেতুটি কলকাতা চক্ররেল এবং বজবজগামী ভারতীয় রেলের শিয়ালদাহ দক্ষিণ রেলপথের উপর অবস্থিত।
  
  পটভূমি
  দুর্ঘটনার সময়ের আগে কলকাতায় এবং সমগ্র ভারততে সেতু ও রাস্তার রক্ষণাবেক্ষণ করা হচ্ছে না বিধায় উদ্বেগ ছিল। ৬ বছরের মধ্যে এটি কলকাতায় তৃতীয় সেতু ভেঙে পড়ার ঘটনা ছিল। ৪ মার্চ ২০১৩ সালে, উল্টডাঙায় একটি উড়ালপুলের অংশ ভেঙে যায়। ৩১ মার্চ ২০১৬ সালে কলকাতার ব্যস্ত গিরিশ পার্কের কেন্দ্রস্থলে একটি উড়ালপুলের অংশ ভেঙে পড়ে। এই ঘটনায় ২৭ জন মারা যায় এবং ৮০ জনেরও বেশি আহত হন। মাঝেরহাট সেতুটি পতনের সময় ৫০ বছরের পুরনো সেতু ছিল।
  
  মাঝেরহাট সেতু সম্পর্কেও উদ্বেগ দেখা দেয়। ২০১০ সালে, মাজহারহাট সেতু মেরামত করা হয়েছিল। ২০১২ সালে একটি পরীক্ষা সেতুটিকে অনিরাপদ হিসেবে চিহ্নিত করে। ২০১৮ সালে পুলিশ, যাত্রীবাহী ও আশেপাশের বাসিন্দাদরা সেতুর কাঠামোর মধ্যে দৃশ্যমান ফাটল উদ্ভূত হওয়া নিয়ে উদ্বেগ প্রকাশ করে।
  
  ঘটনা 
  প্রায় বিকাল ৪:৪৫ টা নাগাদ সেতুটি ভেঙে পড়ে। স্থানীয় এলাকা থেকে পাওয়া ভিডিওগুলিতে সেতুটি ভেঙে পড়ার কিছু অংশ দেখা যায়। ভিডিও থেকে দেখা যায় ভেঙে পড়া সেতুর মধ্যে অন্তত নয়টি যানবাহন আটকে রয়েছে, যার মধ্যে একটি মিনিবাস রয়েছে।
  
  উদ্ধার প্রচেষ্টা
  দুর্ঘটনার পর কলকাতা পুলিশ, ফোর্ট উইলিয়ম থেকে ভারতীয় সেনাবাহিনীর ইউনিট এবং বিশেষ দুর্যোগ ব্যবস্থাপনা দল এনডিআরএফ দ্বারা উদ্ধার অভিযান শুরু হয়। আহত ব্যক্তিদেরকে এসএসকেএম, সিএমআরআই ও বিদ্যাসাগর হাসপাতালে  পাঠানো হয়।
  
  পরবর্তী ফল
  ধসের পরে, পূর্ব রেল মাঝেরহাট রেলওয়ে স্টেশন হয়ে কলকাতা চক্ররেল এবং শিয়ালদহ-বজবজ লাইনে ট্রেন চলাচল বন্ধ করে দেয়। সেতুটি উত্তর ও দক্ষিণ কলকাতার মধ্যে চলাচলের মাধ্যম হওয়ায় ব্যাপক যানজট জমে যায়।
  
  মুখ্যমন্ত্রী, মমতা বন্দ্যোপাধ্যায় মুখ্যসচিব মলয় কুমার দেকে এই ধ্বস নিয়ে তদন্ত করার জন্য কমিটি করার জন্য আদেশ দেন। তিনি উল্লেখ করেন যে নগরীর ২০ টি সেতু ভেঙে যাওয়ার ঝুঁকিতে রয়েছে। ৭ সেপ্টেম্বর, ২০১৮ সালে টাইমস অফ ইন্ডিয়ায় প্রকাশিত প্রবন্ধে উল্লেখ করা হয় যে গণপূর্ত বিভাগ স্বীকার করেছে যে জরুরী মেরামত সঠিকভাবে করা হয়নি, সেতুর উপর প্যাচওয়ার্কগুলি মেরামত করা হয়েছিল, বিটুমিনের স্তরগুলি যুক্ত করা হয়, এবং সেইজন্য ওজন বেড়ে যায়, কিন্তু তা পূর্ণাঙ্গ মেরামত ছিল না। এই ধ্বসের পর ভারতে সেতু সুরক্ষার বিষয়ে জনসাধারণের মধ্যে অবিশ্বাসের জন্ম নেয়।
  
  ২০১৮ সালের সেপ্টেম্বরেই ৩টি সেতু ভেঙে পড়ায় পশ্চিমবঙ্গে সেতুর সুরক্ষা নিয়ে পুঙ্খানুপুঙ্খ তদন্ত হয়।
  
  তদন্তের প্রাথমিক ফলাফলে বলা হয় যে দূষণ এবং দুর্বল রক্ষণাবেক্ষণের কারণে সেতুটি ধসের পড়ে। মেট্রোর নির্মাণের ফলে সেতু ধসে যাওয়ার যাওয়ার দাবি অমূলক বলা হয়।
  
  রাজ্যের গণপূর্ত বিভাগ (পিডব্লিউডি) একই জায়গায় পুরাতন সেতুটি সরিয়ে একটি নতুন সেতুর পুনর্নির্মাণের কাজ শুরু করে।
  
  প্রতিক্রিয়া
   পশ্চিমবঙ্গের মুখ্যমন্ত্রী মমতা বন্দ্যোপাধ্যায় এই দুর্ঘটনার পর অগ্রাধিকারের সঙ্গে ত্রাণ এবং উদ্ধার অভিযান পরিচালনা করার কথা বলেন এবং পরে দূর্ঘটনা নিয়ে তদন্ত শুরু হবে বলেন। তিনি প্রতিটি মৃত ব্যক্তির পরিবারকে ₹৫ লাখ টাকা এবং আহতদেরকে ₹৫০,০০০ হাজার টাকা ক্ষতিপূরণ দেওয়ার কথা করেন।
   ভারতবর্ষের প্রধানমন্ত্রী নরেন্দ্র মোদি টুইট করে বলেন যে সেতু পতনের কারণে প্রাণহানি গভীর দুর্ভাগ্যজনক।
   কেন্দ্রীয় স্বরাষ্ট্রমন্ত্রী রাজনাথ সিং বলেন - কলকাতায় সেতু ভেঙ্গে যাওয়ার ঘটনা অত্যন্ত দুঃখজনক।
   রেল উন্নয়ন কর্তৃপক্ষের  প্রকল্প ব্যবস্থাপক, নিকটবর্তী কলকাতা মেট্রো লাইন ৩-এর নির্মাণ কাজের জন্য সেতুর ভেঙে পড়ার সম্ভবনাকে অস্বীকার করেন।
  
  তথ্যসূত্র
  
  বিষয়শ্রেণী:পশ্চিমবঙ্গে বিপর্যয়
  বিষয়শ্রেণী:২০১৮ সালে ভারতে বিপর্যয়
title: ২০১৮ কলকাতা সেতু ধস